|  |  |  |  |  |  |  |
| --- | --- | --- | --- | --- | --- | --- |
| |  | | --- | |  | | **REPUBLIKA HRVATSKA** | | **KRAPINSKO – ZAGORSKA ŽUPANIJA** | | **GRAD PREGRADA** | | **GRADONAČELNIK** |   KLASA: 119-01/24-01/02  URBROJ: 2140-5-02-24-1  Pregrada, 23.12.2024. |  |

Na temelju članka 13. stavka 2. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10, 10/23) i članka 52. Statuta Grada Pregrade („Službeni glasnik Krapinsko-zagorske županije“ br. 06/13, 17/13, 7/18, 16/18- pročišćeni tekst, 05/20, 8/21, 38/22, 40/23) gradonačelnik Grada Pregrade donosi

PRAVILNIK

O KRITERIJIMA ZA UTVRĐIVANJE NATPROSJEČNIH REZULTATA U RADU I NAČINU ISPLATE DODATKA ZA USPJEŠNOST NA RADU

Članak 1.

(1) Ovim Pravilnikom utvrđuju se kriteriji za utvrđivanje natprosječnih rezultata u radu i način isplate dodatka za uspješnost na radu službenika i namještenika u upravnim tijelima Grada Pregrade.

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se na muške i ženske osobe.

Članak 2.

Za natprosječne rezultate u radu, službenici i namještenici mogu ostvariti dodatak za uspješnost na radu (dalje u tekstu: dodatak).

Članak 3.

(1) Dodatak može iznositi godišnje najviše tri plaće službenika ili namještenika koji ostvaruje dodatak i ne može se ostvarivati kao stalni dodatak uz plaću.

(2) Dodatak se može isplatiti u više navrata tijekom jedne proračunske godine, s time da iznos jedne isplate ne može biti veći od iznosa jedne mjesečne plaće službenika/namještenika.

(3) Pod plaćom iz stavka 2. ovog članka podrazumijeva se plaća koju čini umnožak koeficijenta i osnovice za obračun plaće s uvećanjem za radni staž prema obračunu plaće u mjesecu isplate dodatka.

Članak 4.

(1) Kriteriji za utvrđivanje natprosječnih rezultata u radu službenika i namještenika su:

1. ocjena kojom je službenik ili namještenik ocijenjen - obvezan kriterij,

2. kvaliteta obavljenih poslova viša od prosjeka,

3. opseg obavljenih poslova koji prelazi uobičajeni opseg obavljanja poslova tijekom radnog vremena,

4. odnos prema radu,

5. uspješno i pravodobno rješavanje iznimno kompleksnog predmeta koji je od velikog značaja za djelatnost Grada Pregrade,

6. uspješno i pravodobno obavljanje privremeno povećanog opsega posla ili izvanrednog posla koji se nije mogao predvidjeti u neprekinutom trajanju od najmanje 30 radnih dana,

7. obavljanje poslova odsutnog službenika ili namještenika uz redovito i pravodobno obavljanje poslova svoga radnog mjesta u neprekinutom trajanju od najmanje 30 radnih dana,

(2) Pod ocjenom kojom je službenik odnosno namještenik ocijenjen, podrazumijeva se posljednja utvrđena godišnja ocjena.

(3) Pod kvalitetom obavljenih poslova višom od prosjeka razumijevaju se rezultati rada u kojima je složenost, težina i sadržajnost obavljenih poslova, odnosno iskazana stručnost i praktična vještina viša od uobičajene (prosječne) za takvu vrstu poslova.

(4) Pod opsegom obavljenih poslova koji prelazi uobičajeni opseg obavljanja poslova, razumijevaju se rezultati rada koji po opsegu prelaze količinu koja je planirana za pojedinog službenika odnosno namještenika u tijeku radnog vremena i određenom razdoblju.

(5) Pod odnosom prema radu razumijeva se sa samoinicijativnost, inovativnost i kreativnost u obavljanju poslova, odgovornost prema radu, zalaganje i postignuti rezultati u radu, praćenje literature te spremnost za stalno stručno usavršavanje za poslove radnog mjesta.

Članak 5.

Natprosječni rezultati u radu službenika i namještenika mogu se utvrditi samo ako je službenik ili namještenik ocijenjen ocjenom ‘’odličan’’ili‘’vrlo dobar’’ i ako je uz to ispunjen još najmanje jedan od kriterija iz članka 4. stavka 1. točke 2. do 7. ovog Pravilnika.

Članak 6.

(1) Ostvarene natprosječne rezultate u radu, sukladno članku 4. ovog Pravilnika, za službenike i namještenike prate i utvrđuju pročelnici Upravnih odjela Grada Pregrade (dalje: pročelnik/ci), a za pročelnike gradonačelnik.

(2) Postupak za utvrđivanje prava na dodatak pokreće se sljedeći mjesec u odnosu na mjesec u kojem su ispunjeni kriteriji iz članka 4. ovog Pravilnika.

Članak 7.

(1) O isplati i visini iznosa dodatka donosi se rješenje.

(2) Rješenje iz stavka 1. ovog članka, za službenike i namještenike donosi pročelnik uz prethodnu suglasnost gradonačelnika, a za pročelnika gradonačelnik.

Članak 8.

Prilikom donošenja rješenja o utvrđivanju natprosječnih rezultata u radu i isplaćivanju dodatka pročelnik, odnosno gradonačelnik dužan je voditi računa o masi sredstava osiguranoj za tu namjenu u proračunu Grada Pregrade.

Članak 9.

Ovaj Pravilnik stupa na snagu osmog dana od dana objave u Službenom glasniku Krapinsko-zagorske županije.

|  |  |  |
| --- | --- | --- |
|  |  | GRADONAČELNIK  Marko Vešligaj, univ.spec.pol. |