**GRAD PREGRADA**, sa sjedištem u Pregradi, Josipa Karla Tuškana 2, OIB: 01467072751, kojeg zastupa gradonačelnik Marko Vešligaj, univ. spec. pol., kao davatelj financijskih sredstava (u daljnjem tekstu Davatelj)

i

**SPORTSKA ZAJEDNICA GRADA PREGRADE**, sa sjedištem u Pregradi, Ul. Ljudevita Gaja 32, OIB:25201242779, zastupana po predsjedniku Denisu Buriću, kao Korisnik financijskih sredstava (u daljnjem tekstu: Korisnik), zaključili su

**UGOVOR O IZRAVNOJ DODJELI FINANCIJSKIH SREDSTAVA**

**SPORTSKOJ ZAJEDNICI GRADA PREGRADE**

**ZA ZADOVOLJAVANJE JAVNIH POTREBA U SPORTU ZA 2025. GODINU**

Ugovorne strane suglasne su da ovim Ugovorom o izravnoj dodjeli financijskih sredstava za financiranje djelatnosti Sportske zajednice Grada Pregrade u 2025. godini (dalje u tekstu: Ugovor) uređuju pitanje financiranja djelatnosti Korisnika (dalje u tekstu: Program) od strane Davatelja u 2025. godini, odnosno izvršenja Programa javnih potreba u sportu Grada Pregrade za 2025. godinu (Službeni glasnik KZŽ br. 54/24), temeljem obveze iz članka 75. Zakona o sportu (NN broj 141/22), a u skladu s člankom 6. stavkom 3. alinejom 3. i stavkom 4. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN broj 26/15, 37/21), dalje u tekstu: Uredba) i u skladu s člankom 16. Pravilnika o financiranju programa i projekata od interesa za opće dobro koje provode udruge na području Grada Pregrade („Službeni glasnik Krapinsko-zagorske županije“, broj 29/15 i 9/22, dalje u tekstu: Pravilnik).

Ovaj Ugovor sastoji se od:

* Posebnih uvjeta Ugovora,
* Općih uvjeta Ugovora (Prilog 1),
* Plana rada Sportske zajednice Grada Pregrade za 2025. godinu (Prilog 2),
* Financijskog plana Sportske zajednice Grada Pregrade za 2025. godinu (Prilog 3),
* Program javnih potreba u sportu Grada Pregrade za 2025. godinu (Prilog 4).

**POSEBNI UVJETI UGOVORA**

**Članak 1.**

Predmet ovog Ugovora o prijenosu financijskih sredstava iz Proračuna Grada Pregrade za zadovoljavanje javnih potreba u sportu Sportskoj zajednici Grada Pregrade u 2025. godini (u daljnjem tekstu: Ugovor) je uređivanje međusobnih odnosa, odnosno prava i obveza Davatelja i Korisnika oko financiranja javnih potreba u sportu u 2025. godini.

**Članak 2.**

Davatelj i Korisnik ovim Ugovorom suglasno utvrđuju da je na području grada Pregrade osnovana i djeluje Sportska zajednica grada Pregrade.

Davatelj i Korisnik ovim Ugovorom suglasno utvrđuju da je Gradsko vijeće Grada Pregrade donijelo Program javnih potreba u sportu Grada Pregrade za 2025. godinu (Službeni glasnik KZŽ, br. 54/24, dalje u tekstu: Program) dana 11. prosinca 2024. godine. Program se daje u prilogu i čini sastavni dio ovog Ugovora.

**Članak 3.**

Davatelj i Korisnik suglasno utvrđuju da se ovaj Ugovor sklapa izravno temeljem članka 75. Zakona o sportu („Narodne novine“ br. 141/22), čijim odredbama je propisano kako Davatelj u svom proračunu osigurava sredstva za zadovoljavanje javnih potreba u sportu.

**Članak 4.**

Davatelj i Korisnik suglasno utvrđuju ovim Ugovorom da je u Proračunu Grada Pregrade za 2025. godinu (Službeni glasnik KZŽ, br. 51A/24) za Sportsku zajednicu Grada Pregrade planirano ukupno **65.000,00** **EUR**: Program 1008 RAZVOJ SPORTA I REKREACIJE, Aktivnost A100001 Sufinanciranje udruga u sportu i rekreaciji, R047, konto 3811 - Sportska zajednica.

Davatelj i Korisnik suglasno utvrđuju ovim Ugovorom da će Davatelj financirati Plan rada Sportske zajednice, odnosno Program javnih potreba u sportu Grada Pregrade za 2025. godini planiranim iznosom iz stavka 1. ovog članka, a sve ovisno o ostvarenju prihoda Proračuna Grada Pregrade.

**Članak 5.**

Davatelj i Korisnik suglasno utvrđuju da se ovaj Ugovor sklapa za razdoblje od 1. siječnja 2025. do 31. prosinca 2025. godine.

**Članak 6.**

Korisnik se ovim Ugovorom obvezuje da će prenesena sredstva iz ovog Ugovora koristiti namjenski, isključivo za ostvarenje Programa javnih potreba u sportu Grada Pregrade za 2025. godinu, Plana rada Sportske zajednice i Financijskog plana Sportske zajednice Grada Pregrade za 2025. godinu, a sukladno zakonskoj regulativi, drugim propisima, podzakonskim aktima i ovim Ugovoru.

Korisnik se ovim Ugovorom obvezuje da će se prilikom ostvarenja Programa pridržavati odredbi Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15 i 37/21.), s obzirom da je obvezan Uredbu primjenjivati kada iz javnih izvora financira programe i projekte udruga, odnosno donira ili sponzorira udruge.

**Članak 7.**

Davatelj i Korisnik suglasno utvrđuju ovim Ugovorom da će se sredstva iz članka 4. ovog Ugovora u iznosu od **65.000,00 EUR**, isplatiti na račun Korisnika, IBAN: HR0423400091110776063, otvoren kod Privredne banke Zagreb d.d., i to mjesečnom dinamikom, u mjesečnim iznosima prema mogućnostima Davatelja, a do isplate ukupnog iznosa.

**Članak 8.**

Korisnik provodi Program na vlastitu odgovornost i u skladu s Planom rada i financijskim planom rada Sportske zajednice Grada Pregrade za 2025. godinu. Korisnik provodi Program s dužnom pažnjom, učinkovito i transparentno sukladno najboljim praksama na danom području i u skladu s Ugovorom. U tu svrhu angažira sve potrebne financijske, ljudske i materijalne resurse potrebne za cjelovitu provedbu Programa.

Korisnik provodi Program u suradnji s jednom ili više udruga ili drugih organizacija civilnoga društva ili drugim tijelima (partner). Partneri sudjeluju u provedbi Programa, a njihovi se troškovi, ako nije drugačije propisano Ugovorom, smatraju opravdanim na isti način kao i troškovi samog Korisnika.

Svi uvjeti koji se odnose na Korisnika primjenjuju se i na njegove partnere, a Korisnik je odgovoran Davatelju za provođenje Programa u skladu s uvjetima Ugovora.

**Članak 9.**

U svrhu kontrole namjenskog korištenja sredstava Korisnik se obvezuje Davatelju dostaviti Godišnji izvještaj o izvršenju programa javnih potreba iz članka 2. ovoga Ugovora i utrošku sredstava iz članka 4. ovog Ugovora, najkasnije do 15. ožujka 2026. godine.

Izvještaj iz st. 1. ovog članka se podnosi u pisanom obliku, a sukladno Planu rada Sportske zajednice Grada Pregrade za 2025. godinu (Prilog 2), Financijskom planu Sportske zajednice Grada Pregrade za 2025. godinu (Prilog 3) i Programu javnih potreba u sportu Grada Pregrade za 2025. godinu (Prilog 4).

**Članak 10.**

Davatelj ima pravo kontinuiranog praćenja i vrednovanja izvršenja Programa, te preispitivanje financija i troškova u bilo koje vrijeme trajanja financiranja te u razdoblju od 7 godina nakon posljednje uplate.

Davatelj će obaviti kontrolu najmanje jednom tijekom trajanja Programa.

Korisnik ovim Ugovorom ovlašćuje Davatelja da radi nadzora namjenskog korištenja sredstava neposredno kontaktira sve pravne i fizičke osobe kojima je Korisnik isplatio sredstva koja je dobio od Davatelja za financiranje Programa.

**Članak 11.**

Korisnik se obvezuje pravovremeno obavijestiti Davatelja o svakoj promjeni koja predstavlja razlog za izmjenu ovog Ugovora.

O naravi svake pojedine promjene i o potrebi izmjene odredbi ovog Ugovora i sklapanju dodatka istome odlučuje Davatelj, na temelju obavijesti iz stavka 1. ovog članka Ugovora.

**Članak 12.**

Ako Davatelj utvrdi da Korisnik nije realizirao Program, sredstva nije namjenski koristio ili iz neopravdanih razloga nije podnio izvještaj u propisanom roku i sadržaju, poduzet će se mjere sukladno zakonu.

Korisnik će voditi precizne i redovite evidencije vezane uz provođenje Programa koristeći odgovarajuće računovodstvene sustave sukladno propisima o računovodstvu neprofitnih organizacija.

Korisnik je obvezan omogućiti Davatelju provjere provođenja Programa ispitivanjem dokumenata ili putem kontrola na licu mjesta.

Korisnik će dopustiti osoblju ili predstavnicima Davatelja pristup objektima i lokacijama na kojima se provodi program, uključujući njegovim informatičkim sustavima te svim dokumentima i bazama podataka vezanim uz tehničko i financijsko upravljanje Programom te poduzeti sve mjere da olakša njihov rad. Pristup omogućen predstavnicima Davatelja koji vrše provjere i nadzor temeljit će se na povjerljivosti u odnosu na treće strane. Svi dokumenti vezani uz Program moraju biti lako dostupni i arhivirani na način koji omogućuje jednostavan pregled, a Korisnik je dužan obavijestiti Davatelja o njihovoj točnoj lokaciji.

Prava Davatelja na obavljanje nadzora i provjera jednako se primjenjuju pod istim uvjetima i prema istim pravilima u odnosu na sportske udruge kojima su dodijeljena sredstva te druge partnere.

Davatelj i Korisnik preuzimaju obvezu čuvanja svih dokumenata, podataka ili drugih relevantnih materijala dostavljenih u provedbi Programa najmanje 7 godina od posljednje uplate sredstava.

**Članak 13.**

Davatelj ne odgovara za štetu nastalu u odnosu na osoblje ili imovinu Korisnika tijekom provedbe ili slijedom posljedica Programa, ne može prihvatiti potraživanje za nadoknadom ili povećanjem iznosa plaćanja vezano uz takve štete ili povrede.

Korisnik je isključivo odgovoran trećim stranama, uključujući odgovornost za nastale štete ili povrede bilo koje vrste tijekom provedbe ili slijedom posljedica Programa.

**Članak 14.**

Korisnik će poduzeti sve potrebne mjere u svrhu izbjegavanja sukoba interesa pri korištenju sredstava iz javnih izvora.

Potpisivanjem ovog Ugovora Korisnik se obvezuje da neće sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ovog Ugovora.

**Članak 15.**

Na elemente financiranja Programa koji nisu uređeni Posebnim uvjetima Ugovora na odgovarajući se način primjenjuju Opći uvjeti Ugovora propisani Uredbom i Pravilnik.

U slučaju proturječnosti između odredbi Posebnih uvjeta Ugovora te Općih uvjeta Ugovora i odredbi iz drugih Priloga, odredbe Posebnih uvjeta Ugovora imat će prvenstvo.

**Članak 16.**

Svaki oblik komunikacije koji je povezan s ovim Ugovorom odvijat će se preko sljedećih kontakata:

Za Davatelja:

Grad Pregrada, Josipa Karla Tuškana 2, Pregrada, Nikolina Šoštarić Tkalec, bacc. oec., Referentica za društvene djelatnosti, informiranje, protokol i međunarodnu suradnju, tel.: 091/376-0505, [nikolina.sostaric@pregrada.hr](mailto:nikolina.sostaric@pregrada.hr)

Za Korisnika:

Sportska zajednica grada Pregrade, Ljudevita Gaja 32, Pregrada, Denis Burić, predsjednik Sportske zajednice grada Pregrade, mob.: 098/ 681-658, e-mail: [szgp1602@gmail.com](mailto:szgp1602@gmail.com) .

**Članak 17.**

Davatelj i Korisnik suglasno utvrđuju da će moguće sporove u provedbi ovog Ugovora pokušati riješiti sporazumno, a u protivnom spor će rješavati nadležni sud.

**Članak 18.**

Ovaj ugovor sastavljen je u četiri (4) istovjetna primjerka, od kojih jedan (1) primjerak zadržava Korisnik, a tri (3) primjerka Davatelj.

**Članak 19.**

Ovaj Ugovor stupa na snagu danom potpisa obje ugovorne strane.

KLASA: 620-01/24-01/07

URBROJ: 2140-5-02-24-5

U Pregradi, 31. prosinca 2024. godine

ZA DAVATELJA ZA KORISNIKA

GRADONAČELNIK PREDSJEDNIK SZGP

Marko Vešligaj, univ. spec. pol. Denis Burić